MASTER หุ้นเด่น..คนดัง.!
เป็นหนึ่งในหุ้น IPO ที่ถูกคาดหวังว่าจะเด่นจะปัง! สำหรับหุ้นศัลยกรรม MASTER ที่ได้ฤกษ์ตกฟากเข้าตลาดฯ มาเมื่อ 25 ม.ค.66 ด้วยราคา IPO 46.00 บ.
เป็นหนึ่งในหุ้น IPO ที่ถูกคาดหวังว่าจะเด่นจะปัง! สำหรับหุ้นศัลยกรรม MASTER ที่ได้ฤกษ์ตกฟากเข้าตลาดฯ มาเมื่อ 25 ม.ค.66 ด้วยราคา IPO 46.00 บ.
10 เม.ย. 2566

เป็นหนึ่งในหุ้นไอพีโอที่ถูกคาดหวังว่าจะเด่นจะปัง..!! สำหรับหุ้นศัลยกรรมความงาม บริษัท มาสเตอร์ สไตล์ จำกัด (มหาชน) หรือ MASTER ที่ได้ฤกษ์ตกฟากเข้าตลาดหลักทรัพย์ฯ มาเมื่อวันที่ 25 ม.ค. 2566 ด้วยราคาไอพีโอ 46.00 บาท…
ครั้นเข้าตลาดฯ มาแล้ว ก็ไม่ทำให้นักลงทุนผิดหวัง เปิดเทรดวันแรกราคาพุ่งไปแตะที่ 62.25 บาท ก่อนจะปิดตลาดฯ ที่ 69.00 บาท ปรับเพิ่มขึ้น 50% ด้วยมูลค่าการซื้อขายที่หนาแน่นกว่า 9,159 ล้านบาทเลยทีเดียว
เรียกว่าแฮปปี้เอ็นดิ้งกันถ้วนหน้า..!!
หลังจากนั้นมา ราคาหุ้นศัลยกรรมความงามตัวนี้ก็วิ่งแรลลี่ต่อเนื่อง ปัจจุบันซื้อขายกันที่ 80 บาทเศษ หรือสูงกว่าราคาไอพีโอไปแล้วกว่า 77%
เท่ากับว่า ใครที่มีหุ้น ณ ราคาไอพีโอ…ป่านนี้คงรวยเละไปแล้วน่ะสิ น่าอิจฉาจัง..!!
แต่เห็นหุ้น MASTER วิ่งแรงซะขนาดนี้ ชักอยากรู้แล้วสิว่า ไอพีโอจะตกไปอยู่ในมือใครบ้างน้อ..?
ล่าสุดเปิดรายชื่อคนที่ได้รับการจัดสรรหุ้นไอพีโอ เห็นแล้วตาลุกวาว..!! เพราะมีแต่คนเด่นคนดังทั้งน้านน…
แค่ 4 อันดับแรกก็เรียกเสียงฮือฮาป่าช้าแตกแล้ว เพราะเป็นแก๊ง CHAYO ที่มากันยกแก๊ง เริ่มจาก “สุขสันต์ ยศะสินธุ์” ผู้ถือหุ้นใหญ่ บริษัท ชโย กรุ๊ป จำกัด (มหาชน) หรือ CHAYO ซึ่งได้รับการจัดสรรหุ้น MASTER ไปมากสุด 5.03 ล้านหุ้น คิดเป็น 7.74%
ตามมาด้วย “เสี่ยสุระ คณิตทวีกุล” ผู้ถือหุ้นใหญ่ บริษัท คอมเซเว่น จำกัด (มหาชน) หรือ COM7 และถือหุ้นเบอร์ 7 ของ CHAYO ได้รับการจัดสรรหุ้นไป 3.68 ล้านหุ้น คิดเป็น 5.66% ส่วนคู่หูอย่าง “หมอพงศ์ศักดิ์ ธรรมธัชอารี” ถือหุ้นเบอร์ 4 ของ CHAYO ได้รับการจัดสรรหุ้น 3.63 ล้านหุ้น คิดเป็น 5.58% ด้านอาจารย์คนดังรายการ Money Talk “ไพบูลย์ เสรีวิวัฒนา” ถือหุ้นเบอร์ 2 ของ CHAYO ได้รับการจัดสรรหุ้น MASTER ไป 3.10 ล้านหุ้น คิดเป็น 4.77%
ขณะที่ บรรดาขาใหญ่เสี่ย ๆ เซียน ๆ ทั้งหลาย ไม่ว่าจะเป็นสายเทคนิค วีไอ ขาเก็ง (กำไร) หรือมาร์เก็ตเมกเกอร์ ก็มากันพร้อมหน้า มีทั้ง “เสี่ยป๋อง”-วัชระ แก้วสว่าง” ได้รับการจัดสรรหุ้น 1.20 ล้านหุ้น คิดเป็น 1.85%, “เสี่ยยักษ์”–วิชัย วชิรพงศ์ ได้รับการจัดสรรหุ้น 500,000 หุ้น คิดเป็น 0.77%,
รวมทั้ง “อรรถวัติ ศิริสิทธิธงไชย” หรือ บอย ท่าพระจันทร์ เซียนพระเหรียญที่หันมาเอาดีด้านหุ้น ได้รับการจัดสรรหุ้น 710,000 หุ้น คิดเป็น 1.09% และ “เสี่ยมงคล ประกิตชัยวัฒนา” แห่งบริษัท บัตรกรุงไทย จำกัด (มหาชน) หรือ KTC ได้รับการจัดสรรหุ้น 221,000 หุ้น คิดเป็น 0.34%
ส่วนลูกหม้อ TU อย่าง “ฤทธิรงค์ บุญมีโชติ” ซึ่งเป็นผู้บริหารระดับสูงในกลุ่มบริษัท ไทยยูเนี่ยน กรุ๊ป จำกัด (มหาชน) หรือ TU ได้รับการจัดสรรหุ้น 570,000 หุ้น คิดเป็น 0.88%
ด้าน “กนกศักดิ์ ปิ่นแสง” ผู้กว้างขวางในวงการธุรกิจและการเมือง และนั่งเป็นนายกสมาคมกีฬาขี่ม้าโปโลแห่งประเทศไทย ได้รับการจัดสรรหุ้นไป 350,000 หุ้น คิดเป็น 0.54%
ไม่หมดเท่านั้น ยังมี “เสี่ยอนุฤทธิ์ เกิดสินธ์ชัย” แห่งอาณาจักรวงษ์สยามก่อสร้าง ได้รับการจัดสรรหุ้น MASTER ด้วย 300,000 หุ้น คิดเป็น 0.54%
ด้านบิ๊กบจ.ที่คุ้นหน้าคุ้นตา มีหลายบริษัท ไม่ว่าจะเป็น “วินัย เตียวสมบูรณ์กิจ” ผู้ถือหุ้นใหญ่ บริษัท ไทยฟู้ดส์ กรุ๊ป จำกัด (มหาชน) หรือ TFG ได้รับการจัดสรรหุ้น 231,000 หุ้น คิดเป็น 0.36% ส่วน “สมชาย เลิศขจรกิตติ” ผู้ถือหุ้นใหญ่ บริษัท เพรสซิเด้นท์ ออโตโมบิล อินดัสทรีส์ จำกัด (มหาชน) หรือ PACO ได้รับการจัดสรรหุ้น 220,000 หุ้น คิดเป็น 0.34%
อ้อ…มีชื่อ “วนนท์ วรรณป้าน” หรือโค้ชเบียร์ของแฟนคลับ เจ้าของเพจ Beer Vanon ด้วยนะ ได้รับการจัดสรรหุ้น MASTER ด้วย 250,000 หุ้น คิดเป็น 0.38%
แหม๊…ดูจากรายชื่อแล้ว ก็ไม่น่าแปลกใจที่เห็นหุ้น MASTER วิ่งเอ๊าวิ่งเอา..ยังไม่มีทีท่าจะจอดป้ายไหน..?
มิเสียแรงที่ยกให้ MASTER เป็นหุ้นเด่น…คนดังนะเนี่ย..!!
…อิ อิ อิ…